**Arnfinn Nesset** (født 25. oktober 1936) er en tidligere sykepleier i Trøndelag som i 1983 ble dømt for å ha drept 22 mennesker på et sykehjem i Orkdal i løpet av en fireårsperiode. Drapsmetoden var å gi pasientene det åndedrettslammende medikamentet Curacit (suksametoniumklorid). Nesset var bestyrer ved sykehjemmet mens dette skjedde.

Drapene
-------

Nesset utdannet seg som sykepleier. I august 1976 ble han ansatt som bestyrer hos Orkdal Sjuke- og Aldersheim, i dag Orkdal helsetun. Det første drapet begikk han 20. mai 1977 da han injiserte en 94 år gammel mann med Curacit. Mot slutten av 1977 ble det avdekket en rekke mistenkelige dødsfall ved sykehjemmet. På det meste ble 60 av dem etterforsket. Nesset var under mistanke, men fortsatte ifølge dommen å drepe. I november 1980 ble det oppdaget at han har samlet store mengder med Curacit, et medikament som ikke hører hjemme på et sykehjem. I februar 1981 kontaktet fylkeslegen i Sør-Trøndelag politiet og i mars ble Nesset innkalt til avhør der han begynte å tilstå drap. I avhørene tilsto han totalt 27 drap. I samråd med sin forsvarer, Alf Nordhus, trakk han alle tilståelsene like før rettssaken og erklærte seg *ikke skyldig*.

Rettssak
--------

Etter om lag to års etterforskning og en fem måneder lang rettssak i Frostating lagmannsrett ble Nesset i mars 1983 dømt til 21 års fengsel, lovens strengeste straff. Nesset ble dømt for 22 av de 25 drapene han sto tiltalt for å ha utført. Dommen omfattet også noen tilfeller av underslag og dokumentforfalskning. 

Alf Nordhus og Morten Gunnes var Nessets forsvarere i rettssaken. Olaf Jakhelln var hovedaktor.

Nessets daværende kone søkte om skilsmisse da det ble klart at han sto bak dødsfallene. «*– Det kom som et sjokk! Jeg er dypt skuffet over min mann,*» sa hun i et intervju med *Se og Hør*.

Etter dommen
------------

Ti år etter dommen ble Nesset overført til fri soning etter plettfri fengselsvandel. Han hadde da sittet tolv år i fengsel, varetekten inkludert.

I 2004 ble Nesset løslatt, og har siden levd på hemmelig sted i Norge under nytt navn.

Bok og TV-serie
---------------

Tidligere *Morgenbladet*-journalist Simen Sætre ble i 2018 tildelt et treårig stipend av Det faglitterære fond for å skrive om saken.

I 2020 sendte TV 2 en dokumentarserie kalt *Seriemorderen i Orkdal*. Serien er på seks episoder og ble ledet av journalist Jens Christian Nørve og tidligere drapsetterforsker Asbjørn Hansen.

Referanser
----------

1. ↑   Dagbladet, side(r) 26, utgitt 8. januar 2020[Hentet fra Wikidata]
2. 1 2  ; besøksdato: 11. juni 2019.
3. ↑  ; besøksdato: 11. juni 2019.
4. 1 2  Finn Åldstedt (18. oktober 2002). «Ingen har løst gåten Arnfinn Nesset». *Adresseavisen*. Besøkt 11. juni 2019.
5. 1 2 3  Martin Blekkerud; Stian Moan Folde (21. april 2019). Foto: Martin Blekkerud. «Norges verste seriemorder lever i frihet». *Vi Menn*. Side3.no. Besøkt 11. juni 2019.
6. 1 2  Ole Johan Ramfjord; Ragnhild Merete Kløften (18. mars 2013). Foto: Anne Heidi Røstad. «30 år siden dommen i Nesset-saken». *NRK Trøndelag*. Besøkt 11. juni 2019.
7. ↑  «Fikk historisk sak i fanget». *Adresseavisen*. 18. oktober 2002. Besøkt 11. juni 2019.
8. ↑  Marte Garmann (18. juni 2018). «Treårig stipend blir bok om Arnfinn Nesset». *Norsk faglitterær forfatter- og oversetterforening*. Besøkt 11. juni 2019.
9. ↑  Line Haus; Karima Elisabeth Magnussen (2. januar 2020). «Sykehjemsbestyreren Arnfinn Nesset ble dømt for å ha drept 22 pasienter – nå lever han under skjult identitet». *TV 2*. Besøkt 4. januar 2020.

Eksterne lenker
---------------

* «Nesset-saken ryster Norge» – Artikkel i *Norgesglasset* hos NRK
* «Tok livet av 22 eldre på sykehjemmet» – Reportasje om Nesset hos NRK
* suxameton i *Store medisinske leksikon*
* Seriemorderen i Orkdal – Dokumentarserie i seks episoder om Nesset på TV 2 Sumo